ส่วนที่ 1
ข้อมูลสรุป

บริษัท อุตสาหกรรมถังโลหะไทย จำกัด (มหาชน) และบริษัทย่อย ประกอบธุรกิจหลัก คือ
ดำเนินการผลิตและจำหน่ายผลิตภัณฑ์บรรจุภัณฑ์ และมีพื้นที่สำนักงานให้เช่า
โดยสามารถแบ่งกลุ่มตามประเภทของธุรกิจได้ ดังนี้

1.  ผลิตภัณฑ์ถังโลหะ

ผลิตและจำหน่ายถังโลหะขนาด 200 ลิตร สำหรับบรรจุน้ำมันหล่อลื่น เคมีภัณฑ์ น้ำผลไม้
และน้ำยางข้น โดยมีโรงงาน 2 แห่ง ตั้งอยู่ที่เขตยานนาวา กรุงเทพมหานคร และที่อำเภอหาดใหญ่
จังหวัดสงขลา

2.  ผลิตภัณฑ์พลาสติก

ผลิตและจำหน่ายผลิตภัณฑ์ที่ทำจากวัตถุดิบ PET ได้แก่หลอด Preform สำหรับใช้ในการเป่าขวด
ขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช ,ผลิตภัณฑ์ที่ทำจากวัตถุดิบ PP ได้แก่
แผ่นพลาสติกลูกฟูก สำหรับใช้ในงานอุตสาหกรรม ธุรกิจโฆษณา และผลิตภัณฑ์ที่ทำจากพลาสติก ได้แก่
ฝาปิดขวดพลาสติก ฝาจุกถัง และผลิตภัณฑ์พลาสติกอื่น ๆ หลายประเภทโดยมีโรงงาน 2 แห่ง
ตั้งอยู่ที่อำเภอลาดหลุมแก้ว จังหวัดปทุมธานี และอำเภอนิคมพัฒนา จังหวัดระยอง

3.  พื้นที่สำนักงานให้เช่า

บริษัทได้ลงทุนซื้อพื้นที่สำนักงานเพื่อให้เช่าในอาคารเลครัชดา ออฟฟิศ คอมเพล็กซ์
ตั้งอยู่ที่ถนนรัชดาภิเษก (สุขุมวิท - พระราม 4) กรุงเทพมหานคร
โดยอาคารดังกล่าวยังเป็นที่ตั้งของสำนักงานใหญ่ของบริษัทด้วย

ผลการดำเนินงานของบริษัทและบริษัทย่อยเมื่อเปรียบเทียบกับปีก่อน
บริษัทและบริษัทย่อยมีรายได้จากการขายจำนวน 1,297.46 ล้านบาท ลดลงจำนวน 96.59
ล้านบาท รายได้ค่าเช่าและค่าบริการจำนวน 41.91 ล้านบาท เพิ่มขึ้นจำนวน 7.54 ล้านบาท
และมีกำไรสุทธิหลังหักภาษีเงินได้จำนวน 112.42 ล้านบาท ลดลง 40.85 ล้านบาท
หรือคิดเป็นร้อยละ 26.65

ณ วันที่ 31 ธันวาคม 2548 บริษัทและบริษัทย่อยมีสินทรัพย์รวม 1,443.40 ล้านบาท หนี้สินรวม
240.49 ล้านบาท ส่วนของผู้ถือหุ้นรวม 1,202.91 ล้านบาท มีรายได้รวม 1,370.21 ล้านบาท
แบ่งเป็นสัดส่วนของรายได้จากผลิตภัณฑ์ถังโลหะ รายได้จากผลิตภัณฑ์พลาสติก
รายได้จากค่าเช่าค่าบริการและอื่น ๆ เท่ากับ 55.06%, 32.81%,และ 12.13% ตามลำดับ
มีกำไรสุทธิ 112.42 ล้านบาท หรือคิดเป็นกำไรต่อหุ้น ๆ ละ 7.49 บาท

รายงานของคณะกรรมการ

เศรษฐกิจในปี 2548 ที่ผ่านมา มีอัตราการขยายตัวทางเศรษฐกิจโดยรวมเพียงร้อยละ 4.5
ลดลงจากตัวเลขที่ประมาณการณ์ไว้เมื่อต้นปีที่คาดไว้ประมาณร้อยละ 6.3
ความผันผวนของเศรษฐกิจเป็นผลจากการกลับมาแพร่ระบาดของไข้หวัดนก
ผลกระทบจากสึนามิและความไม่สงบในภาคใต้
ประกอบกับปัญหาราคาน้ำมันที่ปรับตัวสูงขึ้นอย่างต่อเนื่อง ส่งผลให้อัตราเงินเฟ้อเพิ่มสูงขึ้น
อีกทั้งประเทศชาติประสบกับปัญหาสภาวะภัยแล้งช่วงครึ่งปีแรกและเกิดอุทุกภัยในช่วงไตรมาสสุดท้ายของปี

จากสภาวะการชะลอตัวทางเศรษฐกิจของประเทศในปี 2548
ประกอบกับราคาถังโลหะมีการปรับราคาสูงขึ้นอย่างต่อเนื่อง
เนื่องจากราคาเหล็กรีดเย็นมีการปรับราคาสูงขึ้นเป็นประวัติการณ์ในไตรมาสที่ 2 และ 3
ทำให้ลูกค้าโดยรวมของบริษัทมีความต้องการใช้บรรจุภัณฑ์ลดลง ส่งผลให้ยอดขายของ
บริษัทและบริษัทย่อยลดลงตั้งแต่ไตรมาสที่สองเป็นต้นมา โดยในปี 2548
บริษัทและบริษัทย่อยมีรายได้รวมทั้งสิ้น 1,370.21 ล้านบาท ลดลงจากปี 2547 ร้อยละ 4
และมีกำไรสุทธิ 112.42 ล้านบาท ลดลงจากปี 2547 ร้อยละ 26
บริษัทตระหนักดีถึงผลกระทบจากการชะลอตัวของเศรษฐกิจ
จึงได้มุ่งเน้นนโยบายประหยัดค่าใช้จ่ายอีกทั้งพยายามลดต้นทุนการผลิตและค่าใช้จ่ายในการดำเนินการทุกประเภท
พร้อมทั้งปรับปรุงคุณภาพสินค้าและบริการอย่างต่อเนื่อง

ในเดือนธันวาคม 2548
บริษัทให้บริษัทผู้ประเมินอิสระทำการประเมินราคาที่ดินทั้งหมดของบริษัทและบริษัทย่อย
ตามมาตรฐานการบัญชีที่รับรองทั่วไป เพื่อหามูลค่ายุติธรรมของที่ดิน
โดยผลการประเมินที่ดินของบริษัทและบริษัทย่อยมีมูลค่าเพิ่มขึ้นจาก 237.45 ล้านบาทเป็น 398.40
ล้านบาท หรือเพิ่มขึ้นคิดเป็นร้อยละ 67.78 ส่วนแผนการย้ายโรงงานผลิตถังโลหะขนาด 200
ลิตรไปยังนิคมอุตสาหกรรมเวลโกรว์จะแล้วเสร็จในไตรมาสที่สามของปี 2549
โรงงานใหม่จะมีกำลังการผลิตเพิ่มขึ้น 2 เท่าโดยเครื่องจักรชุดใหม่ที่ทันสมัยที่สุด
เพื่อรองรับการเติบโตของอุตสาหกรรมถังโลหะในอนาคตและเสริมความแข็งแกร่งในการแข่งขันของบริษัท

ในนามของคณะกรรมการบริษัท ขอขอบคุณลูกค้าที่ให้ความอุปการะ
ขอขอบคุณท่านผู้ถือหุ้นที่ได้ให้ความไว้วางใจ และสถาบันการเงินที่ให้การสนับสนุนบริษัทด้วยดีมาตลอด
และขอขอบคุณพนักงานของบริษัททุกท่านที่ทุ่มเทอย่างไม่เหน็ดเหนื่อยในการปฏิบัติหน้าที่อย่างเต็มความสามารถทั้งนี้
คณะกรรมการบริษัทจะพยายามอย่างเต็มที่ในการพัฒนาบริษัทให้เจริญเติบโตยิ่งขึ้นตลอดไป

  นายนิพนธ์ จรัญวาศน์ นายเนตร จรัญวาศน์

ประธานกรรมการ กรรมการผู้อำนวยการ

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท อุตสาหกรรมถังโลหะไทย จำกัด (มหาชน)
ประกอบด้วยนายดนัยธนิต พิศาลบุตร เป็นประธานกรรมการตรวจสอบ นางอัจฉริยา พัฒนวงศ์
และนางวนิดา ชาญศิขริน เป็นกรรมการตรวจสอบ

คณะกรรมการตรวจสอบได้ปฏิบัติงานภายใต้ขอบเขตหน้าที่และความรับผิดชอบตามข้อบังคับว่าด้วยคณะกรรมการตรวจสอบและได้รับมอบหมายจากคณะกรรมการบริษัท
ได้แก่ สอบทานรายงานทางการเงินของบริษัท สอบทานประสิทธิภาพของระบบการควบคุมภายใน
ดูแลให้การปฏิบัติของบริษัทเป็นไปตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
รวมทั้งข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท
พิจารณาคัดเลือกเสนอแนะแต่งตั้งผู้สอบบัญชีและค่าตอบแทนประจำปี

ในปี 2548 คณะกรรมการตรวจสอบได้มีการประชุมรวม 4 ครั้ง
เพื่อดูแลกิจการตามขอบเขตความรับผิดชอบ ได้มีการสอบทานงบการเงินรายไตรมาส และสิ้นงวด
โดยประชุมร่วมกับผู้สอบบัญชีของบริษัทเพื่อพิจารณารายงานผลการตรวจสอบและแลกเปลี่ยนข้อคิดเห็น
ซึ่งผู้ตรวจสอบบัญชีของบริษัทแสดงความคิดเห็นต่องบการเงินรวมและงบการเงินเฉพาะบริษัทว่าถูกต้องตามที่ควรในสาระสำคัญตามหลักการบัญชีที่รับรองทั่วไปและไม่มีเงื่อนไขใด
ๆ คณะกรรมการตรวจสอบได้ประชุมร่วมกับผู้ตรวจสอบอิสระจากภายนอก (บริษัท เอินส์ท แอนด์ ยัง
คอร์ปอเรท เซอร์วิสเซท จำกัด)
เพื่อพิจารณารายงานการตรวจสอบภายในและข้อเสนอแนะปรับปรุงแก้ไขของกระบวนการบริหารจัดการสินค้าและวัตถุดิบคงคลัง
กระบวนการจ่ายเงินและงบประมาณ
เพื่อสอบทานระบบการควบคุมภายในของบริษัทให้เป็นไปอย่างมีประสิทธิภาพ
ผลการสอบทานพบว่าไม่มีรายการที่กระทบต่อกิจการอย่างมีนัยสำคัญ ทั้งนี้
คณะกรรมการตรวจสอบได้รายงานผลการประชุมต่อคณะกรรมการบริษัทและคณะกรรมการบริษัทได้รับทราบแล้ว

อนึ่ง คณะกรรมการตรวจสอบได้ให้ความเห็นเสนอแนะต่อคณะกรรมการบริษัท เพื่อขออนุมัติต่อ
ที่ประชุมผู้ถือหุ้นแต่งตั้งนางสุวนีย์ กิตติปัญญางาม ผู้สอบบัญชีรับอนุญาตเลขที่ 2899 หรือนายพรชัย
กิตติปัญญางาม ผู้สอบบัญชีรับอนุญาตเลขที่ 2778 แห่งบริษัท บัญชีกิจ จำกัด
เป็นผู้สอบบัญชีของบริษัทประจำปี 2549

  ในนามคณะกรรมการตรวจสอบ

  (นายดนัยธนิต พิศาลบุตร)

  ประธานกรรมการตรวจสอบ

  21 มีนาคม 2549